ai4bharat/Pralekha huggingface dataset:
மத்திய அமைச்சரவை
மூத்த குடிமக்களுக்கான ஓய்வூதிய காப்பீட்டு திட்டம் - 2017
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் மூத்த குடிமக்களுக்கான ஓய்வூதிய காப்பீட்டுத் திட்டம்-2017-க்கு  செயல்பாட்டுக்கு பிந்தைய ஒப்புதல் அளிக்கப்பட்டது. மத்திய அரசின் நிதி உள்ளடக்கம் மற்றும் சமூக பாதுகாப்புக்கான வாக்குறுதியை நிறைவேற்றுவதன் ஒரு பகுதியாக இந்தத் திட்டம் செயல்படுத்தப்படுகிறது.
இந்தத் திட்டம், நடப்பு நிதியாண்டிலேயே இந்திய ஆயுள் காப்பீட்டுக் கழகத்தின்  மூலம் செயல்படுத்தப்படும். இதில், வயதானவர்களுக்கு சமூக பாதுகாப்பு அளிக்கப்படுவதோடு, 60 வயதுக்கும் மேற்பட்டவர்கள், நிலையில்லாத சந்தை காரணிகளால், எதிர்காலத்தில் வட்டி வருவாய் குறையாமல் பாதுகாக்கப்படுவார்கள். இந்தத் திட்டம், உறுதியளிக்கப்பட்ட ஓய்வூதியத் திட்டமாகும். இதன்படி, 10 ஆண்டுகளுக்கு ஆண்டுக்கு 8 சதவீத வட்டி அடிப்படையில் ஓய்வூதியம் கிடைப்பது உறுதிப்படுத்தப்படும். இந்த ஓய்வூதியத்தை மாதாந்திர, காலாண்டு, அரையாண்டு அல்லது ஆண்டுக்கு ஒரு முறை என்ற அடிப்படையில் பெற்றுக் கொள்ளலாம். இந்திய ஆயுள் காப்பீட்டுக் கழகம் வழங்கும் நிதிக்கும், ஆண்டுக்கு 8% உறுதியளிக்கப்பட்ட நிதிக்கும் இடையேயான வேறுபாட்டை ஆண்டுதோறும் மானிய அடிப்படையில் மத்திய அரசே ஏற்றுக் கொள்ளும்.
மூத்த குடிமக்களுக்கான ஓய்வூதிய காப்பீட்டுத் திட்டம்-2017-யை தொடங்கப்பட்ட தேதியிலிருந்து ஓராண்டு வரை எடுத்துக் கொள்ளும் வகையில் செயல்படுத்த திட்டமிடப்பட்டுள்ளது.
சிறப்பு சேவைகள் மற்றும் கட்டுரைகள்
ரூ 1.48 கோடி மதிப்புள்ள 2.82 கிலோ தங்கம் சென்னை விமான நிலைய சுங்க அதிகாரிகளால் பறிமுதல் செய்யப்பட்டது
எமிரேட்ஸ் விமானம் ஒன்றின் மூலம் துபாயில் இருந்து புதன்கிழமை அன்று சென்னை வந்த தமிழ்நாட்டை சேர்ந்த ஏழு பயணிகள் தங்கத்தை கடத்தி வருவதாக எழுந்த சந்தேகத்தை அடுத்து சுங்கத்துறையின் விமான நுண்ணறிவுப் பிரிவு அதிகாரிகளால் இடைமறிக்கப்பட்டனர்.
அவர்களிடம் நடத்திய விசாரணையில் மலக்குடலில் மறைத்து வைத்து தங்கத்தை கடத்தி வந்ததை ஒப்புக்கொண்டனர். அவர்களை சோதனையிட்ட போது மலக்குடலில் இருந்து 9 பொட்டலங்களில் பசை வடிவிலான 1.28 கிலோ தங்கமும், அவர்களது கால்சட்டைப் பைகளில் இருந்து 4 தங்கத் துண்டுகளும், 2 தங்க சங்கிலிகளும் பறிமுதல் செய்யப்பட்டன. மொத்தம் ரூ 75.5 லட்சம் மதிப்புள்ள 1.43 கிலோ தங்கம் அவர்களிடம் இருந்து பறிமுதல் செய்யப்பட்டது.
முன்னதாக, செவ்வாய் இரவன்று ஏர் இந்திய எக்ஸ்பிரஸ் விமானத்தின் மூலம் சென்னை வந்த தமிழகத்தை சேர்ந்த ஏழு பயணிகள் தங்கத்தை கடத்தி வருவதாக எழுந்த சந்தேகத்தை அடுத்து அதிகாரிகளால் இடைமறிக்கப்பட்டனர்.
அவர்களை சோதனையிட்ட போது மலக்குடலில் இருந்து 9 பொட்டலங்களில் பசை வடிவிலான தங்கம் பறிமுதல் செய்யப்பட்டது. மொத்தம் 1.39 கிலோ 24 கேரட் தங்கம் சுங்க சட்டத்தின் கீழ் பறிமுதல் செய்யப்பட்டது. இதன் மதிப்பு ரூ 72.51 லட்சமாகும்.
மொத்தம் ரூ 1.48 கோடி மதிப்புள்ள 2.82 கிலோ தங்கம் சுங்க சட்டம் 1962-இன் கீழ் பறிமுதல் செய்யப்பட்டது. மேற்கொண்டு விசாரணை நடந்து வருவதாக செய்தி குறிப்பு ஒன்றில் சென்னை சர்வதேச விமான நிலைய சுங்க ஆணையர் தெரிவித்துள்ளார்.
மனித வள மேம்பாட்டு அமைச்சகம்
2023-24 ஆம் ஆண்டிற்கான தேசிய கல்வி உதவித்தொகை திட்டத்திற்கான புதிய விண்ணப்பங்களை ஆன்லைனில் சமர்ப்பித்தல் / பதிவு செய்தல் மற்றும் தேசிய கல்வி உதவித்தொகை இணையதளத்தை புதுப்பித்தல்
2023-24 ஆம் ஆண்டிற்கான தேசிய கல்வி உதவித்தொகை இணைய தளத்தில் ஆன்லைன் சமர்ப்பித்தல் / பதிவு ஆகியவை 2023, அக்டோபர் 1 அன்று தொடங்கியது. ஒன்பதாம் வகுப்பு முதல் பன்னிரெண்டாம் வகுப்பு வரையிலான பள்ளி மாணவர்களுக்காக கல்வி அமைச்சகத்தால் செயல்படுத்தப்படும் 'தேசிய வழிமுறைகள் மற்றும் தகுதி உதவித்தொகை திட்டத்தின்' கீழ், பொருளாதாரத்தில் நலிவடைந்த பிரிவுகளைச் சேர்ந்த திறமையான மாணவர்களுக்கு எட்டாம் வகுப்பில் இடைநிற்றலைக் குறைக்கவும், இடைநிலைக் கட்டத்தில் தங்கள் கல்வியைத் தொடர ஊக்குவிக்கவும் கல்வி உதவித்தொகை வழங்கப்படுகிறது. மாநில அரசு, அரசு உதவிபெறும் மற்றும் உள்ளாட்சிப் பள்ளிகளில் பயிலும் ஒன்பதாம் வகுப்பு முதல் பன்னிரண்டாம் வகுப்பு வரை பயிலும் மாணவ, மாணவியருக்கு ஒவ்வொரு ஆண்டும் ஒரு லட்சம் புதிய கல்வி உதவித் தொகைகள் வழங்கப்படுகின்றன. கல்வி உதவித் தொகை ஆண்டுக்கு ரூ.12,000 ஆகும்.
தேசிய கல்வி உதவித்தொகை திட்டம் தேசிய உதவித்தொகை இணைய தளத்தில் இணைக்கப்பட்டுள்ளது.
பெற்றோரின் ஆண்டு வருமானம் ரூ.3,50,000-க்கு மிகாமல் உள்ள மாணவர்கள் இந்த உதவித் தொகை பெற தகுதியுடையவர்கள் ஆவர். இதற்கானத் தேர்வில் கலந்து கொள்ள மாணவர்கள் ஏழாம் வகுப்பு தேர்வில் குறைந்தபட்சம் 55% மதிப்பெண்கள் அல்லது அதற்கு சமமான தரத்தை பெற்றிருக்க வேண்டும் .
விண்ணப்பங்களை சமர்ப்பிப்பதற்கான மற்றும் பதிவு செய்வதற்கான நடைமுறை 2023 அக்டோபர் 1 அன்று தொடங்கியது. கடைசி தேதி நவம்பர் 30 ஆகும்.
|
|
திட்ட செயல்பாடுகள்
|
|
தேதி
|
|
நுழைவாயில் திறப்பு
|
|
1 அக்டோபர் 2023
|
|
விண்ணப்பம் சமர்ப்பிப்பதற்கான கடைசி தேதி
|
|
30 நவம்பர் 2023
|
|
முதல் நிலைக்கான கடைசி தேதி 
|
|
15 டிசம்பர் 2023
|
|
இரண்டாம் நிலை  சரிபார்ப்புக்கான கடைசி தேதி
|
|
30 டிசம்பர் 2023
சுகாதாரம் மற்றும் குடும்ப நலத்துறை அமைச்சகம்
நாட்டில் கொரோனா பாதிப்பு 3.05 லட்சமாகக் குறைவு
இந்தியாவில் கொரோனா நோய்த் தொற்றால் பாதிக்கப்பட்டவர்களின் எண்ணிக்கை தொடர்ந்து குறைந்து, தற்போது 3.05 லட்சமாக  உள்ளது.
நாளொன்றில் பாதிக்கப்படுவோரின் எண்ணிக்கையை விட குணமடைவோரின் எண்ணிக்கை அதிகரிப்பதாலும், உயிரிழப்புகள் குறைவதாலும், தேசிய அளவில் பாதிக்கப்படுவோரின் வீதம் குறைந்து வருகிறது.
இந்தியாவில் கொரோனா நோய்த் தொற்றால் மொத்தம் பாதிக்கப்பட்டவர்களில் தற்போது 3.04 சதவீதம் பேர் மட்டுமே சிகிச்சை பெற்று வருகின்றனர். கடந்த 24 மணிநேரத்தில் 29,690 பேர் குணமடைந்துள்ளனர். நாட்டின் மொத்த பாதிப்பில் 66 சதவீதம், 10 மாநிலங்கள்/ யூனியன் பிரதேசங்களில் பதிவாகியுள்ளது.
கடந்த 24 மணி நேரத்தில் 26,624 பேருக்கு புதிதாக நோய்த் தொற்று ஏற்பட்டுள்ளது. தொடர்ந்து 21- ஆவது நாளாக ஒரு நாளின் பாதிப்பு 40,000-க்கும் குறைவாகப் பதிவாகியுள்ளது.
நாட்டில் மொத்தம் குணமடைந்தவர்களின் எண்ணிக்கை 96 லட்சத்தை நெருங்கிக் கொண்டிருக்கிறது . குணமடைந்தோர் மற்றும் பாதிக்கப்பட்டோர் ஆகியோரிடையேயான இடைவெளி தொடர்ந்து அதிகரித்து, தற்போது 95.51 சதவீதமாக உள்ளது.
கடந்த 24 மணி நேரத்தில் 341 பேர் உயிரிழந்துள்ளனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1682122
------
(
மின்னணு மற்றும் தகவல் தொழில்நுட்பம்
யோஜனா மாத இதழின் “டிஜிட்டல் இந்தியா” குறித்த சிறப்பு மலர் வெளியிடப்பட்டது
யோஜனா மாத இதழின் 2018 டிசம்பருக்கான டிஜிட்டல் இந்தியா குறித்த சிறப்பு மலரை மத்திய மின்னணுவியல், தகவல் தொழில்நுட்பம், சட்டம், நீதித்துறை அமைச்சர் திரு. ரவிசங்கர் பிரசாத் இன்று  புதுதில்லியில் வெளியிட்டார். நிகழ்ச்சியில் பேசிய அவர், டிஜிட்டல் இந்தியா திட்டம் அரசியல் எல்லைகளைத் தாண்டி சென்றுள்ளது என்றும், இதனை எந்த மாநில அரசும் எதிர்க்கவில்லை என்றும் கூறினார். அதே சமயம் டிஜிட்டல் ஊடகங்கள் பத்திரமாகவும், பாதுகாப்பானதாகவும் இருந்தால்தான் அதன் பயன்கள் சமமான முறையில் கிடைப்பது உறுதி செய்யப்படும் என்று கூறினார்.
மத்திய தகவல் ஒளிபரப்பு அமைச்சகத்தின் வெளியீடான யோஜனா மாத இதழ், சமூக பொருளாதார பிரச்சனைகளை முக்கியத்துவம் அளிக்கும் வகையில் வெளிவருகிறது. நாட்டின் சமூக பொருளாதார பிரச்சனைகளுக்கு விவாத மேடையாகவும் அது அமைந்துள்ளது.
மத்திய அரசின் டிஜிட்டல் இந்தியா திட்டம், இந்தியாவை அறிவுசார் பொருளாதாரமாகவும் டிஜிட்டல் முறையில் அதிகாரம் பெற்ற சமுதாயமாகவும் மாற்றுவதை நோக்கமாக கொண்டது. டிஜிட்டல் வசதிகள் அனைவருக்கும் கிடைக்கச் செய்வது, இதனை அனைவரையும் உள்ளடக்கியதாக செய்வது, டிஜிட்டல் அதிகாரமளித்தல், டிஜிட்டல் இடைவெளியை நீக்குதல் போன்றவற்றை நோக்கமாக கொண்டது டிஜிட்டல் இந்தியா திட்டமாகும்.
யோஜனாவின் டிஜிட்டல் இந்தியா பற்றிய டிசம்பர் மாத சிறப்பிதழ் இத்திட்டத்தை பற்றிய கட்டுரைகளை உள்ளடக்கியது. இந்த கட்டுரைகள் டிஜிட்டல் பொருளாதாரத்தின் பல்வேறு பகுதிகள் மற்றும் அம்சங்களை தெளிவாக்கும் வகையில் அமைந்துள்ளன.
புவி அறிவியல் அமைச்சகம்
திருவனந்தபுரத்தில் ஒரு மாதத்திற்குள் புயல் எச்சரிக்கை மையம் அமைக்கப்படும்
அண்மைக் காலமாக கேரளா மற்றும் கர்நாடக கடற்பகுதியில் புயல் மற்றும் கடும் வானிலை மாற்றங்கள் ஏற்படுவதை கருத்தில் கொண்டு மத்திய புவி அறிவியல் அமைச்சகம் திருவனந்தபுரத்தில் புயல் எச்சரிக்கை மையம் ஒன்றை அமைக்க திட்டமிட்டு வருகிறது. அடுத்த ஒரு மாதத்திற்குள் இந்த மையத்தை அமைக்க அமைச்சகம் திட்டமிட்டு வருகிறது. தற்போது சென்னை, விசாகப்பட்டினம், புவனேஸ்வர், கொல்கத்தா, அகமதாபாத், மும்பை ஆகிய இடங்களில் புயல் எச்சரிக்கை மையங்கள் அமைந்துள்ளன.
கேரள, கர்நாடக மாநிலங்களில் தேவைக்கேற்ப வானிலை எச்சரிக்கை வெளியிடுவதற்கான உபகரணங்கள் மற்றும் நவீன கட்டமைப்பு வசதிகள் அளிக்கப்படும். கேரளாவில் தற்போது இயங்கி வரும் இந்திய வானிலைத் துறையின் நடவடிக்கைகளை இந்த மையம் மேலும் வலுப்படுத்தும்.
நுகர்வோர் நலன், உணவு மற்றும் பொது விநியோகம் அமைச்சகம்
தஞ்சாவூரில் உணவுப் பாதுகாப்பு அருங்காட்சியகத்தையும், கர்நாடக மாநிலம் ஹூப்ளியில் மண்டல அலுவலகத்தையும் திரு.பியூஷ் கோயல் காணொலி காட்சி மூலம் தொடங்கி வைத்தார்
சுதந்திரத்தின் 75-வது ஆண்டுப் பெரு விழாவின் ஒரு பகுதியாக இந்தியாவின் முன்னேற்றத்தையும் அதன் புகழ் மிக்க வரலாற்றையும் கொண்டாடவும், நினைவுகூரவும் தமிழ்நாட்டின் தஞ்சாவூரில் உணவுப் பாதுகாப்பு அருங்காட்சியகத்தோடு புகைப்படக் கண்காட்சியையும், கர்நாடக மாநிலம் ஹூப்ளியில் மண்டல அலுவலகக் கட்டிடத்தையும் திங்களன்று மத்திய தொழில், வர்த்தகம், நுகர்வோர் நலன், உணவு மற்றும் பொது விநியோகம், ஜவுளித்துறை அமைச்சர் திரு.பியூஷ் கோயல் காணொலி காட்சி மூலம் தொடங்கி வைத்தார்.
இந்த நிகழ்ச்சியில் உரையாற்றிய அமைச்சர், உணவுப் பாதுகாப்புக்கு வலுவான அடிப்படைக் கட்டமைப்பு உருவாக்கம் என்ற பிரதமர் மோடியின் தொலைநோக்குப் பார்வையை செயல்படுத்துவதை நோக்கிய ஒரு நடவடிக்கையாகும் என்றார். பருத்திக்கு வர்த்தக மையமாக இருப்பதிலிருந்து உணவுப் பாதுகாப்புக்கான மையமாக ஹூப்ளி மாறியிருப்பது புதிய இந்தியாவின் வளர்ச்சியைப் பிரதிபலிக்கிறது என்றும் அவர் கூறினார்.
தஞ்சாவூரில் உணவுப் பாதுகாப்பு அருங்காட்சியகம் தொடங்கப்பட்டிருப்பதற்காக அனைவருக்கும் பாராட்டு தெரிவித்த அவர், இது இந்தியாவின் வேளாண் வளர்ச்சியை எடுத்துரைப்பதாக அமைந்துள்ளது என்றார். இந்தியாவின் முதலாவது உணவுப் பாதுகாப்பு அருங்காட்சியகம் இது என்றும் அவர் கூறினார். தமிழ்நாட்டின் கலாச்சார தலைநகரமான தஞ்சாவூர் இப்போது இந்தியாவின் வேளாண் துறை வரலாற்றின் தலைமையகமாக மாறும் என்று அமைச்சர் குறிப்பிட்டார்.
உணவுப் பாதுகாப்பு பராமரிப்பு சம்பந்தப்பட்ட அனைவரின் முயற்சிகளையும் சித்தரிப்பதாக இந்த தேசிய அருங்காட்சியகம் விளங்குகிறது. “இந்த அருங்காட்சியகத்திற்குப் பயணம் செய்வதன் மூலம் இந்தியர்கள் அனைவரும் குறிப்பாக இந்திய இளைஞர்களும், சிறார்களும் சிறந்த பயனை அடைவார்கள் என்று நான் உறுதியாக நம்புகிறேன்” என அவர் கூறினார்.
“உணவுப் பாதுகாப்பின் முக்கியத்துவம் பற்றி உலகம் பேசிக் கொண்டிருப்பதாக அமைச்சர் திரு.கோயல் கூறினார். நமது நாட்டின் மக்களுக்கும், உலகின் பல்வேறு பகுதிகளுக்கும் நம்மால் உணவு தானியங்களை வழங்க முடிவதற்காக விவசாயிகளின் மற்றும் உங்கள் அனைவரின் பணிக்கு நன்றி தெரிவிக்கிறேன்” என்று திரு.கோயல் கூறினார்.
பழங் கற்காலத்திற்கும் புதிய கற்காலத்திற்கும் இடைப்பட்ட காலத்தில் உணவுப் பொருள் எவ்வாறு சேகரிக்கப்பட்டது என்பதிலிருந்து, பண்டைக் கால மனிதர்களால் எதிர்கொள்ளப்பட்ட பல்வேறு சேமிப்பு வழிமுறைகள் மற்றும் சவால்கள் வரையிலான தகவல்கள் பரிமாற்றம் மற்றும் கோட்பாடு அடிப்படையில் இந்த அருங்காட்சியகம் உருவாக்கப்பட்டுள்ளது. இந்திய உணவுக்கழகத்தின் வரலாறு, கொள்முதல், இருப்பு வைத்தல், பாதுகாத்தல், கொண்டு செல்லுதல், விநியோகம் தொடர்பான பல முக்கிய தகவல்களையும் இந்த அருங்காட்சியகம் கொண்டுள்ளது.
மெய்நிகர் வழியில் இந்திய உணவுக்கழகம் குறித்த 3டி திரைப்படம் காட்டப்படுவதோடு சிறார்களுக்கான வினாடி வினாக்களும் இடம் பெற்றுள்ளன. மற்ற சில குறிப்பிடத்தக்க ஈர்ப்பான விஷயங்களுக்கு அப்பால் ஆளுயரத்தில் பொது விநியோக கடையின் மாதிரி வடிவமும் வைக்கப்பட்டுள்ளது.
இந்த நிகழ்ச்சியில் நுகர்வோர் நலன், உணவு மற்றும் பொது விநியோகத்துறை இணையமைச்சர்கள் அஸ்வினி குமார் சவ்பே, சாத்வி நிரஞ்சன் ஜோதி ஆகியோரும் பங்கேற்றனர்.
சிறப்பு சேவைகள் மற்றும் கட்டுரைகள்
அண்ணாசாலை தலைமை அஞ்சலகத்தில் குறைதீர்வு முகாம்
வரும் 24.09.2020 அன்று காலை 11 மணியளவில் அண்ணாசாலை தலைமை அஞ்சலகத்தில் குறைதீர்வு முகாம் நடைபெறவுள்ளது. அண்ணாசாலை தலைமை அஞ்சலகம், சென்னை 600 002 வாயிலாக தபால் சேவைகள் – அதாவது மணியார்டர் / பதிவுத் தபால் / சேமிப்பு வங்கி முதலிய சேவைகளைப் பெற்று வரும் பயனாளிகள் சேவைகளில் ஏதேனும் குறைகள் இருப்பின் அவற்றை நேரிலோ, தபால் வாயிலாகவோ, அல்லது மின்னஞ்சல்  வாயிலாகவோ, 21.09.2020 அன்றோ அல்லது அதற்கு முன்பாகவோ, “தலைமை அஞ்சலக அதிகாரி, அண்ணாசலை தலைமை அஞ்சலகம், சென்னை – 600002” அவர்களுக்கு “குறைதீர்வு முகாம்” என்ற தலைப்பில் அனுப்பி வைக்குமாறு கேட்டுக் கொள்ளப்படுகிறார்கள். மேலும் 24.09.2020 அன்று காலை 11 மணியளவில் பயனாளிகள் குறைதீர்வு முகாமில் நேரில் வந்தும் கலந்து கொள்ளலாம் என்று அண்ணா சாலை தலைமை அஞ்சலக அதிகாரி திரு சு குமார் வெளியிட்டுள்ள செய்திக்குறிப்பில் தெரிவித்துள்ளார்.
நீர்வளத் துறை அமைச்சகம்
நாட்டின் 91 முக்கிய நீர்த்தேக்கங்களில் தண்ணீர் இருப்பு நிலை 11 சதவீதம் உயர்ந்துள்ளது.
2018 ஆகஸ்ட் 23-ந் தேதி முடிவடைந்த வாரத்தில் நாட்டின் 91 முக்கிய நீர்த்தேக்கங்களில் தண்ணீர் இருப்பு 101.286 பில்லியன் கன மீட்டர். இது இந்த நீர்த்தேக்கங்களின் மொத்த கொள்ளளவில் 63 சதவீதமாகும். 2018 ஆகஸ்ட் 16-ம் தேதி முடிவடைந்த வாரத்தில் இந்த சதவீதம் 52 ஆக இருந்தது. சென்ற ஆண்டு இதே காலத்தில் இருந்த தண்ணீரின் அளவை ஒப்பிடுகையில் தற்போதைய அளவு 128 சதவீதமாகும். கடந்த 10 ஆண்டுகளில் இதே காலத்தில் இருந்த நீர் சராசரி அளவை ஒப்பிடுகையில் தற்போதைய அளவு 107 சதவீதமாகும்.
91 நீர்த்தேக்கங்களில் மொத்த நீர் சேமிப்புத் திறன் 161.993 பில்லியன் கன அடி. இது நாட்டில் மதிப்பிடப்பட்டுள்ள மொத்த தண்ணீர் சேமிப்புத் திறனான 257.812 பில்லியன் கன அடியில் 63 சதவீதமாகும். இந்த 91 நீர்த்தேக்கங்களில் 31-ல் மொத்தம் 60 மெகாவாட்டுக்கும் கூடுதலான மின் உற்பத்தி திறன் கொண்ட நீர் மின் சக்தி நிலையங்கள் அமைந்துள்ளன.
தெற்கு மண்டல தண்ணீர் இருப்பு நிலவரம்
தெற்கு மண்டலத்தில் ஆந்திர பிரதேசம், தெலங்கானா, கர்நாடகா, கேரளா, தமிழ்நாடு ஆகியன அடங்கியுள்ளன. இந்த மாநிலங்களில் உள்ள 31 நீர்த்தேக்கங்கள் மத்திய தண்ணீர் ஆணையத்தின் கண்காணிப்பில் உள்ளன. இந்த நீர்த்தேங்கங்களின் மொத்த சேமிப்புத் திறன் 51.59 பில்லியன் கனமீட்டர்.
இந்த நீர்த்தேக்கங்களின் மொத்த கொள்ளளவில் தற்போது 76 சதவீதம் தண்ணீர் அதாவது 39.45 பில்லியன் கன அடி தண்ணீர் இருப்பில் உள்ளது. சென்ற ஆண்டு இதே காலத்தை ஒப்பிடுகையில் இந்த அளவு 32 சதவீதம். கடந்த 10 ஆண்டுகளில் இதே காலத்தின் இருந்த சராசரி தண்ணீர் அளவுடன் ஒப்பிடுகையில் இந்த அளவு 56 சதவீதமாகும். சென்ற ஆண்டு இதே காலத்தை விட தற்போதைய நீர் இருப்பு நன்றாக உள்ளது. கடந்த 10 ஆண்டுகளில் சராசரி இருப்புடன் ஒப்பிடுகையில் தற்போதைய இருப்பு நன்றாகவே உள்ளது.
தென்மாநிலங்களில் சென்ற ஆண்டைவிட இந்த ஆண்டு தண்ணீர் இருப்பு நிலை நன்றாக உள்ளது.
----
(Visitor Counter : 137
ரெயில்வே அமைச்சகம்
இந்திய அரசின் சுகாதார மேம்பாட்டு முயற்சிகளுக்கு துணையாக முகக்கவசங்கள், கிருமி நாசினிகள் தயாரிப்பில் ரயில்வே
கோவிட்-19 தொற்று பரவுவதைத் தடுக்கும் பல்வேறு நடவடிக்கைகளின் தொடர்ச்சியாக, இந்திய அரசு மேற்கொண்டு வரும் சுகாதார மேம்பாட்டு பணிகளுக்கு இந்திய ரயில்வே உறுதுணையாக முயற்சிகளை மேற்கொண்டுள்ளது. இந்த முயற்சியில், இந்திய ரயில்வே தனது அனைத்து மண்டல தயாரிப்பு பிரிவுகள் மற்றும் பொதுத்துறை நிறுவனங்களில் முகக்கவசங்கள் மற்றும் கிருமி நாசினிகளைத் தயாரித்து வருகிறது.
இந்திய ரயில்வே, ஏப்ரல் 1-ம் தேதி வரை, மொத்தம் 287704 முகக்கவசங்கள், 25806 லிட்டர் கிருமிநாசினி ஆகியவற்றை ரயில்வே மண்டலங்கள் மற்றும் பொதுத்துறை நிறுவனங்கள் மூலம் தயாரித்துள்ளது. இதில், சில ரயில்வே மண்டலங்கள் முன்னணியில் உள்ளன. மத்திய ரயில்வே 22580 முகக்கவசங்களையும், 2693 லிட்டர் கிருமிநாசினியையும், மேற்கு ரயில்வே, 46313 முகக்கவசங்களையும், 700 லிட்டர் கிருமிநாசினியையும், வடக்கு மத்திய ரயில்வே, 26567 முகக்கவசங்களையும், 3100 லிட்டர் கிருமிநாசினியையும், கிழக்கு ரயில்வே 14800 முகக்கவசங்களையும், 2620 லிட்டர் கிருமிநாசினியையும் தயாரித்துள்ளன.
(Visitor Counter : 73
குடியரசுத் தலைவர் செயலகம்
கேள்விகள் கேட்பது மற்றும் ஐயங்களை வெளிப்படுத்தும் பழக்கத்தை மாணவர்களிடையே ஊக்குவிக்க வேண்டும் என ஆசிரியர்களுக்கு குடியரசுத் தலைவர் திரௌபதி முர்மு அறிவுறுத்தல்
ஆசிரியர் தினத்தை முன்னிட்டு, இன்று  புதுதில்லி விஞ்ஞான் பவனில் நடைபெற்ற நிகழ்ச்சியில், குடியரசுத் தலைவர் திருமதி.திரௌபதி முர்மு, நாடு முழுவதுமுள்ள 45 ஆசிரியர்களுக்கு விருதுகளை வழங்கினார்.
நிகழ்ச்சியில் உரையாற்றிய குடியரசுத் தலைவர், தனது ஆசிரியர்களை நினைவுகூர்ந்ததுடன், ஆசிரியர்கள் பாடங்களை மட்டும் கற்று தராமல், அன்பையும், உத்வேகத்தையும் வழங்கியதாக தெரிவித்தார். தனது குடும்பத்தினர், ஆசிரியர்கள் வழிகாட்டுதல் காரணமாக, தனது கிராமத்திலிருந்து கல்லூரிக்கு சென்ற முதல் பெண் என்ற பெருமை தனக்கு கிடைத்ததாக குறிப்பிட்டார். தன் வாழ்க்கையில் எதை சாதித்தாலும், அதற்காக தனது ஆசிரியர்களுக்கு கடமைப்பட்டுள்ளதாக அவர் மேலும் கூறினார்.
விஞ்ஞானம், ஆராய்ச்சி மற்றும் புத்தாக்கம் உள்ளிட்டவை இன்றைய அறிவுசார் பொருளாதார வளர்ச்சிக்கு அடிப்படை என்று அவர் குறிப்பிட்டார். இந்த துறைகளில் இந்தியாவை மேலும் வலுப்படுத்த பள்ளிக்கல்வி வாயிலாக அடித்தளம் அமைக்கப்பட வேண்டும் என்றார். அறிவியல், இலக்கியம், சமூக அறிவியல் உள்ளிட்ட துறைகளின் உண்மையான வளர்ச்சியை அடைய, தாய்மொழி வழிக்கல்வியே மிகவும் பயனுள்ளதாக இருக்கும் என்று அவர் தெரிவித்தார். நமது ஆரம்பகால வாழ்வில் நமக்கு வாழும் கலையை கற்று தருவது நமது தாய்மார்கள் தான். அதனால்தான், இயல்பான திறமையை வளர்ப்பதற்கு தாய்மொழி உதவுகிறது. தாய்க்கு அடுத்த நிலையில், நம் வாழ்வில் கல்வியை கற்றுத் தருவது ஆசிரியர்கள்தான். ஆசிரியர்கள் தாய்மொழியில் பாடம் கற்று தந்தால், மாணவர்கள் எளிதாக திறமையை வளர்த்து கொள்ளலாம். அதனால்தான் தேசிய கல்விக் கொள்கை 2020-ல், பள்ளிக்கல்வி மற்றும் உயர்கல்வியில், இந்திய மொழிகளில் பாடம் நடத்துமாறு வலியுறுத்தப்பட்டுள்ளது.
அறிவியல் மற்றும் ஆராய்ச்சிகளில் மாணவர்களுக்கு ஆர்வத்தை தூண்டுவது ஆசிரியர்களின் பொறுப்பாகும் என்று குடியரசுத் தலைவர் தெரிவித்தார். நம் வாழ்க்கையை உதாரணமாக வைத்து, சிக்கலான கொள்கைகளை எளிதாக விளக்குபவர்களே சிறந்த ஆசிரியர்கள் என அவர் கூறினார்.
ஆசிரியர்கள் குறித்த ஒரு புகழ்பெற்ற பழமொழியை மேற்கோள் காட்டிய அவர், “சாதாரணமான ஆசிரியர் கூறுகிறார், நல்ல ஆசிரியர் விளக்கமளிக்கிறார், உயர்ந்த ஆசிரியர் நிரூபணம் செய்கிறார் மற்றும் சிறந்த ஆசிரியர் உத்வேகத்தை தருகிறார். சிறந்த ஆசிரியருக்கு இந்த நான்கு குணங்களும் உள்ளன” என்று தெரிவித்தார்.
“மாணவர்களிடையே, கேள்விகளை கேட்பது மற்றும் ஐயங்களை வெளிப்படுத்தும் பழக்கத்தை ஆசிரியர்கள் ஊக்குவிக்க வேண்டும் என்று குடியரசுத் தலைவர் அறிவுறுத்தினார். கேள்விகளுக்கு பதில் தருவதன் மூலமும்., சந்தேகங்களை தீர்த்து வைப்பதாலும், ஆசிரியர்களின் அறிவுத் திறனும் பெருகும். ஒரு சிறந்த ஆசிரியர், எப்போதும் புதிதாக ஒன்றை கற்று கொள்வதில் ஆர்வம் கொண்டவராக இருப்பார்” என்று அவர் குறிப்பிட்டார்.
சமூக நிதி மற்றும் அதிகாரமளித்தல் அமைச்சகம்
பல்வேறு பல்கலைக்கழகங்கள் / கல்வி நிறுவனங்களில் டாக்டர் அம்பேத்கர் ஆய்வு இருக்கைகள்
பல்வேறு பல்கலைக்கழகங்கள் / கல்வி நிறுவனங்களில் டாக்டர் அம்பேத்கர் ஆய்வு இருக்கைகளை உருவாக்கும் திட்டம் பாபா சாகேப் டாக்டர் அம்பேத்கரின் தற்கால பொருத்தப்பாட்டிற்கு சரியான புகழஞ்சலியாக இருக்கும்.
இந்த இருக்கைகள் முதன்மையான பல்கலைக்கழகங்கள், கல்வி நிறுவனங்கள் ஆகியவற்றில் கற்றலுக்கான நவீன மையங்களை உருவாக்குவது. இதன் மூலம் டாக்டர் பி.ஆர்.அம்பேத்கரின் சிந்தனைகள் மற்றும் கொள்கைகளை ஆய்வு செய்வது,
பொருளாதாரம், அரசியல் அறிவியல், சமயம் சார்ந்த ஆய்வுகள், தத்துவம், அரசியல் சட்ட ஆய்வுகள், கல்வி, மானுடவியல், சமூகவியல், சமூகப்பணி, சட்டம், மனித உரிமைகள் உள்ளிட்ட துறைகளில் ஆய்வு செய்தல்,
டாக்டர் அம்பேத்கரின் நீதி மற்றும் அதிகாரமளித்தலுக்கான சிந்தனைகளை மொழியாக்கம் செய்வதற்கு மாதிரி நடைமுறைகளை முறையாக உருவாக்குதல்,
டாக்டர் அம்பேத்கரின் படைப்புகள் மற்றும் தத்துவம் தொடர்பான விஷயங்கள் மட்டுமின்றி சமூக பொருளாதாரம், கலாச்சாரம், ஷெட்யூல்டு வகுப்பு, ஷெட்யூல்டு பழங்குடியினர், சிறுபான்மையினர், பிற்படுத்தப்பட்ட வகுப்பினர் சமூக ரீதியாகவும், பொருளாதார ரீதியாகவும் நலிவடைந்தோர் சமூகத்தின் ஒடுக்கப்பட்ட மக்கள் ஆகியோரின் உயிரியல் அம்சங்கள் பற்றிய ஆய்வுகளையும் மேற்கொள்வது இந்த இருக்கைகளின் நோக்கமாக இருக்கும்.
இந்த இருக்கைகளுக்கு பேராசிரியர், உதவி பேராசிரியர் ஆகியோர் சம்பந்தப்பட்ட பல்கலைக்கழகங்கள் / கல்வி நிறுவனங்களின் சட்ட விதிகள் மற்றும் பல்கலைக்கழக மானியக் குழு வழிகாட்டுதலின்படி நியமிக்கப்படுவார்கள். இதற்கு சம்பந்தப்பட்ட கல்வி நிறுவனங்கள் மற்றும் டாக்டர் அம்பேத்கர் அறக்கட்டளை இடையே புரிந்துணர்வு ஒப்பந்தம் கையெழுத்திடப்பட வேண்டும்.
டாக்டர் அம்பேத்கர் இருக்கைகளுக்கான மானிய உதவித் தொகை தற்போதுள்ள ரூ.35 லட்சம் என்பதிலிருந்து ரூ.75 லட்சமாக உயர்த்தப்பட்டுள்ளது.
இந்த இருக்கைகளை உருவாக்குவதற்கு ஒரு முறை மானியமாக ஒவ்வொரு இருக்கைக்கும் ரூ.10லட்சம் விடுவிக்கப்படும். இந்த தொகை அறைகளின் பயன்பாட்டு கலன்கள், குளிர்சாதன பெட்டி, புத்தகம் வைக்கும் அடுக்குகள், கணினிகள், ஒலிபெருக்கிகள், புத்தகங்கள், இணையதளம் தொடங்குதல் போன்றவற்றுக்கு பயன்படுத்திக் கொள்ளலாம்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
3.5 டன்னுக்கு குறைவான எடை கொண்ட பிஎஸ்- VI வாகனங்களுக்கு டீசல் எஞ்சினுக்கு பதிலாக சிஎன்ஜி/எல்பிஜி எஞ்சின்களைப் பொருத்தவும், சிஎன்ஜி, எல்பிஜி உபகரணங்களைப் பொருத்தவும் அனுமதிக்கும் வரைவு அறிக்கை வெளியீடு
3.5 டன்னுக்கு குறைவான எடை கொண்ட பிஎஸ்- VI வாகனங்களுக்கு டீசல் எஞ்சினுக்கு பதிலாக சிஎன்ஜி/எல்பிஜி எஞ்சின்களைப் பொருத்தவும், சிஎன்ஜி, எல்பிஜி உபகரணங்களைப் பொருத்தவும் அனுமதிக்கும் மத்திய சாலைப் போக்குவரத்து மற்றும் நெடுஞ்சாலை அமைச்சகத்தின் வரைவு அறிக்கை 27-ம்தேதி வெளியிடப்பட்டது. தற்போது பிஎஸ்- IV உமிழ்வு விதிமுறைகளின் கீழ் உள்ள வாகனங்களுக்கு மட்டுமே இந்த அனுமதி உள்ளது.
சிஎன்ஜி சுற்றுச்சூழலுக்கு உகந்த எரிபொருளாக இருப்பதாலும், கார்பன் மோனாக்சைடு, ஹைட்ரோகார்பன் ஆகிய உமிழ்வு அளவைக் குறைப்பதாலும், பெட்ரோல், டீசல் வாகனங்களுடன் ஒப்பிடுகையில் புகை வெளியீடு குறைவாகவும் இருப்பதால், இந்த உபகரணத்தை பொருத்த இந்த அறிவிக்கை வகைசெய்கிறது.
வாகனப் போக்குவரத்து தொடர்பாக சம்பந்தப்பட்டவர்களுடன் நடத்திய ஆலோசனைக்குப் பின் இது வரைவு செய்யப்பட்டுள்ளது. இந்த வரைவு அறிவிக்கைக்கு 30 நாட்களுக்குள் சம்பந்தப்பட்டவர்களிடம் இருந்து ஆலோசனைகள், கருத்துக்கள் வரவேற்கப்படுகின்றன.
உள்துறை அமைச்சகம்
ஆசிய பசிபிக் பகுதிக்கான ஐக்கிய நாடுகள் பொருளாதார மற்றும் சமூக ஆணையத்தின் மண்டல தொடர் கலந்துரையாடல் 2021: பேரிடர், பருவநிலை மற்றும் மருத்துவ நெகிழ்தன்மை மீதான அமைச்சக குழு மாநாட்டில் மத்திய அமைச்சர் திரு நித்தியானந்த் ராய் பங்கேற்பு
ஆசிய பசிபிக் பகுதிக்கான ஐக்கிய நாடுகள் பொருளாதார மற்றும் சமூக ஆணையத்தின் மண்டல தொடர் கலந்துரையாடல் 2021: பேரிடர், பருவநிலை மற்றும் மருத்துவ நெகிழ்தன்மை மீதான அமைச்சக குழு மாநாட்டில் மத்திய உள்துறை இணை அமைச்சர் திரு நித்தியானந்த் ராய் காணொலிக் காட்சி வாயிலாகக் கலந்துகொண்டார்.
ஆஸ்திரேலியா, சீனா, இந்தோனேசியா, ஜப்பான், மாலத்தீவுகள், பப்புவா நியூ கினியா மற்றும் தாய்லாந்து நாடுகளின் அமைச்சர்களும் இந்த மாநாட்டில் கலந்துக்கொண்டனர்.
நிகழ்ச்சியில் பேசிய அமைச்சர் திரு நித்தியானந்த் ராய், உலக நாடுகளுடன் ஒத்துழைப்பை வழங்கி பணியாற்ற வேண்டும் என்பதில் பிரதமர் திரு நரேந்திர மோடி தொடர்ந்து நம்பிக்கை கொண்டுள்ளார் என்று தெரிவித்தார். கொவிட்-19 பெருந்தொற்றின் மத்தியில் புயல், வெள்ளம், நிலச்சரிவு போன்ற இயற்கை பேரிடர்கள் நமது துயரத்தை, குறிப்பாக ஏழைகள் மற்றும் அதிக பாதிப்பிற்குள்ளாகக் கூடிய பிரிவினர் பெரிதும் பாதிக்கப்படுகிறார்கள் என்று அவர் கூறினார்.
ஆசிய பசிபிக் பகுதியில் எதிர்கால நெகிழ்தன்மையைக் கட்டமைப்பதற்கு உதவிகரமாக, இந்தியாவின் அனுபவங்கள் மற்றும் இந்தியா கற்றுக்கொண்ட விஷயங்களை அமைச்சர் மாநாட்டின்போது பகிர்ந்துகொண்டார்.
கடந்த இரண்டு தசாப்தங்களில் பேரிடர் மேலாண்மைத் துறையில் இந்தியா திருப்திகரமான நடவடிக்கைகளை மேற்கொண்டிருப்பதாக அவர் குறிப்பிட்டார். பரிட்சயமான பேரிடர்களால் ஏற்படும் இழப்பை குறைப்பதற்கு மேலும் அதிகமான நடவடிக்கைகள் மேற்கொள்ளப்பட வேண்டும் என்று அவர் வலியுறுத்தினார். அதேவேளையில், அதிகம் ஏற்படாத அல்லது எதிர்பாராத பேரிடர் அபாயங்களை எதிர்கொள்வதற்கும் நாம் தயாராக இருக்க வேண்டும் என்று அவர் கேட்டுக்கொண்டார்.
கட்டுப்படுத்த முடியாத பேரிடரின் ஆற்றலையும், அதனால் ஏற்படும் தாக்கங்கள் எவ்வளவு விரைவாக அதிகரிக்கும் என்பதையும் கொவிட்-19 நமக்கு எடுத்துக் காட்டியுள்ளது. இயற்கை பேரிடர்கள் குறித்துப் பேசிய அமைச்சர், பருவநிலை மாறிவருவதால் இயற்கை மற்றும் மனித உயிர்கள் பெரிதும் பாதிக்கப்படக்கூடும் என்று எச்சரித்தார்.
கடந்த 2019-ஆம் ஆண்டு நடைபெற்ற ஐக்கிய நாடுகள் பருவநிலை நடவடிக்கைகளுக்கான உச்சி மாநாட்டில், பேரிடர் நெகிழ்தன்மை கட்டமைப்பிற்கான சர்வதேச கூட்டணி பற்றி பிரதமர் திரு நரேந்திர மோடி வெளியிட்ட அறிவிப்பை திரு நித்யானந்த் ராய் நினைவு கூர்ந்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1748896
-----
(Visitor Counter : 190
வணிகம் மற்றும் தொழில்துறை அமைச்சகம்
உலக முதலீட்டாளர்கள் உச்சி மாநாட்டின்போது உத்தரப்பிரதேசத்தில் முதலீடு செய்வதற்கு பெரிய ஆர்வம் காணப்படுவதற்கு மாநிலத்தில் உள்ள நேர்மையான அரசு மற்றும் பாதுகாப்பான சூழலே காரணம்: மத்திய வர்த்தகம் மற்றும் தொழில்துறை அமைச்சர் திரு. பியூஷ் கோயல்
உத்தரப்பிரதேசத்தில் லட்சக்கணக்கான கோடி ரூபாய் முதலீடு செய்வதற்கான ஆர்வத்தை பல நிறுவனங்கள் காட்டி உள்ளன என்றும் மாநிலத்தில் நேர்மையான அரசும் பாதுகாப்பான சூழலும் இருப்பதே இதற்கு காரணமாக உள்ளது எனவும் மத்திய வர்த்தகம், தொழில்துறை, நுகர்வோர் விவகாரங்கள், உணவு, பொது விநியோகம் மற்றும் ஜவுளித் துறை அமைச்சர் திரு பியூஷ் கோயல் இன்று கூறினார்.
லக்னோவில் உத்தரப்பிரதேச உலக முதலீட்டாளர்கள் உச்சி மாநாட்டில் உரையாற்றிய அவர், இந்த உச்சி மாநாட்டில் உணரக்கூடிய வேகமான முன்னேற்றத்திற்கு முதலமைச்சர் திரு யோகி ஆதித்யநாத்தின் திறமையான தலைமையே காரணம் என்று தெரிவித்தார். உத்தரப்பிரதேசம் இப்போது முன்னேறிக் கொண்டிருப்பதாகவும் இதை யாராலும் தடுக்க முடியாது என்றும் அவர் கூறினார்.
எளிதாக தொழில் புரியக்கூடிய தரவரிசை குறித்துப் பேசிய திரு பியூஷ் கோயல், கடந்த சில ஆண்டுகளில் இந்தியா உலகளாவிய தரவரிசையில் முன்னேறியுள்ளது என்று கூறினார். இந்தியாவில் மாநிலங்களின் தரவரிசையைப் பொறுத்தவரை உத்தரப்பிரதேசம் நாட்டிலேயே 2-வது இடத்தில் உள்ளது என்று அவர் தெரிவித்தார். ஸ்டார்ட்அப் எனப்படும் புத்தொழில் சூழல் அமைப்பில் உத்தரப் பிரதேச மாநிலத்தில் 8,277 புத்தொழில் நிறுவனங்கள் உள்ளன எனவும் இந்த மாநிலம் இதில் 4வது இடத்தில் உள்ளது என்றும் அவர் தெரிவித்தார்.
அனைத்து மாநிலங்களும் ஏற்றுமதிக்கு முக்கியத்துவம் அளிக்க வேண்டும் என பிரதமர் கேட்டுக் கொண்டதைக் குறிப்பிட்ட திரு. பியூஷ் கோயல் இதில் உத்தரப்பிரதேசம் முன்னிலை வகிப்பதாகத் தெரிவித்தார். ஒரு மாவட்டம் ஒரு தயாரிப்பு என்ற திட்டம் இந்த மாநிலத்தில் சிறப்பாகச் செயல்படுத்தப்படுவதாகவும் கடந்த 5 ஆண்டுகளில் மாநிலத்தில் இருந்து ஏற்றுமதி இரட்டிப்பாகியுள்ளது எனவும் அவர் குறிப்பிட்டார். உத்தரப்பிரதேசம் உண்மையிலேயே வாய்ப்புகளின் பூமி என்றும் அவர் கூறினார். மாநிலத்தில் பெரிய அளவில் முதலீட்டை ஈர்ப்பதற்காக இந்த உச்சிமாநாடு சரியான நேரத்தில் நடத்தப்பட்டிருப்பதாகவும் திரு. பியூஷ் கோயல் தெரிவித்தார்.